[Video] Taylor Swift onttroon Adele met nuwe musiekvideoTaylor Swift (Foto: Facebook) Die Amerikaanse sangeres Taylor Swift se nuwe musiekvideo vir haar jongste enkelsnit, “Look what you made me do” het dié week internasionale rekords laat spat. Dié musiekvideo is sedert sy vrystelling meer as 72 miljoen keer gekyk, met sowat 43 miljoen trefslae in die eerste 24 uur. Dié musiekvideo is Sondagaand by die MTV Video Music-toekennings in Los Angeles bekendgestel en terselfdertyd op YouTube gedeel. Adele se musiekvideo vir die trefferliedjie “Hello” het tot dusver die rekord gehou met 27,7 miljoen kykbeurte in die eerste 24 uur van vrystelling. BBC berig dat Swift se sukses grotendeels te danke kan wees aan die omstredenheid van die “Look what you made me do”-musiekvideo. Skermgreep uit “Look what you made me do” In die video spot Swift met verskeie gebeure in haar persoonlike lewe waaroor sy al telkemale deur kritici oor die kole gehaal is. Die video verwys byvoorbeeld spottend na mediaberigte wat beweer Swift kan nie dans nie, al het sy volgens berigte self die dans in die video uitgewerk. Die video reageer onder meer ook op haar verhouding met die media en ander bekendes wat haar “geldgierig”, ŉ “cat-lady” en ŉ “slang” noem. Van die lirieke verwys glo na Kanye West, Tom Hiddleston, Katy Perry en Kim Kardashian. Aanhangers van Swift het die sangeres veral geprys daarvoor dat sy haar eie wanvoorstellings aanraak. Joseph Kahn, die regisseur van die musiekvideo, het intussen aanhangers op sosiale media bedank vir hul positiewe reaksie op die video. “Julle is almal wonderlik,” het hy laat hoor.